3 July 2013
ທ່ານນາງ ດາລາ ກັນລະຍາ ໄດ້ຮັບລາງວັນສູນທອນຜູ່ອາຊຽນ
ລາງວັນສູນທອນຜູ່ອາຊຽນ ແມ່ນລາງວັນກະວີປະຈຳປີ ເພື່ອມອບໃຫ້ນັກກະວີທີ່ມີຜົນງານການປະ ພັນດີເດັ່ນ, ມີຄຸນຄ່າທາງເນື້ອໃນ ແລະ ສິລະປະພົ້ນເດັ່ນ, ມີລັກ ສະນະສ້າງສັນສັງຄົມ ທັງເປັນຜູ້ມີຜົນງານສົ່ງເສີມວຽກງານພັດທະນາວັນນະຄະດີຂອງຊາດຕົນ ຢູ່ໃນບັນດາປະເທດອາຊຽນ,ລາງວັນນີ້ ກໍຕັ້ງຂຶ້ນເປັນປີທຳອິດ ໂດຍການເປັນເຈົ້າ ພາບໂຄງການຂອງ ກະຊວງວັດທະນະທຳ ແຫ່ງ ຣາຊະອານາໄທ ຊຶ່ງຈະມອບ ໃຫ້ນັກກະວີ 1 ທ່ານ ຂອງແຕ່ລະປະເທດໃນສະມາຊິກອາຊຽນ. ນັກກະວີຂອງ ລາວຄົນທຳອິດທີ່ໄດ້ຮັບລາງວັນນີ້ ແມ່ນ ທ່ານນາງ ດາລາ ກັນລະຍາ ຫລື ນາມປາກກາ “ດວງຈຳປາ” ຊຶ່ງພິທີມອບລາງ ວັນໄດ້ຈັດຂຶ້ນຢ່າງສົມກຽດ ໃນວັນທີ 26 ມິຖຸນາ 2013 ທີ່ບາງ ກອກ ປະເທດໄທ.
ໃນໂອກາດຖະແຫລງຂ່າວຜົນສຳເລັດ ຂອງການໄປຮັບລາງ ວັນດັ່ງກ່າວ ຕໍ່ສື່ມວນຊົນ ໃນວັນທີ 2 ກໍລະ ກົດ 2013 ທີ່ຄະນະໂຄ ສະນາອົບຮົມສູນກາງພັກ,ທ່ານນາງ ຜິວລາວັນ ຫລວງວັນນາ ຮັກສາການປະທານສະ ມາຄົມນັກປະພັນລາວ ໄດ້ແຈ້ງໃຫ້ຮູ້ວ່າ: ການມອບລາງວັນນີ້ ມີຈຸດປະສົງເພື່ອເສີມສ້າງສາຍພົວພັນອັນດີ ລະ ຫວ່າງ ນັກປະພັນ, ນັກກະວີ ໃນການຮ່ວມມືດ້ານວັດທະນະ ທຳ-ສັງຄົມ ຂອງບັນດາປະເທດສະມາຊິກອາຊຽນ. ລາງວັນນີ້ ຈະມອບໃຫ້ນັກກະວີປະເທດລະໜຶ່ງທ່ານ ທີ່ມີຜົນງານກະວີຢ່າງຕໍ່ເນື່ອງ, ມີບົດກະວີທີ່ມີຄຸນນະພາບ, ເປັນຜູ້ທີ່ມີຄວາມສາມາດປະດິດແຕ່ງ, ທັງຮູ້ສ້າງແຮງບັນດານໃຈໃຫ້ຜູ້ອ່ານ ແລະ ສາມາດເຜີຍແຜ່ສົ່ງທອດບົດຮຽນການຂຽນຂອງຕົນໃຫ້ນັກຂຽນຮຸ່ນສືບທອດ. ສຳ ລັບທ່ານນາງ ດາລາ ກັນລະຍາ ເປັນນັກກະວີອາວຸໂສຂອງລາວ, ທ່ານມີຜົນງານການປະດິດແຕ່ງທີ່ໂດດເດັ່ນ ແລະ ຖືກເຜີຍແຜ່ເປັນຈຳນວນຫລວງຫລາຍ ເຊິ່ງລວມ ມີບົດເລື່ອງສັ້ນ, ນະວະນິຍາຍ, ບົດລະຄອນ ແລະ ບົດກະວີຫລາຍກວ່າ 100 ບົດ. ນອກນັ້ນ ຍັງມີຜົນງານແປນະຍະນິຍາຍທີ່ດີເດັ່ນຂອງຕ່າງປະເທດເປັນຈຳ ນວນຫລວງຫລາຍ, ຜົນງານດັ່ງກ່າວ ລ້ວນແຕ່ໄດ້ຮັບຄວາມນິຍົມຊົມຊອບຈາກຜູ້ອ່ານ ແລະ ໄດ້ຮັບລາງ ວັນເປັນຈຳນວນຫລວງ ຫລາຍ ຈາກພາຍໃນ ແລະ ຕ່າງ ປະເທດພິເສດແມ່ນໄດ້ຮັບລາງ ວັນກະວີຊີໄຣ ໃນປີ 2010 ແລະ ລັດຖະບານລາວໄດ້ມອບນາມມະຍົດສິລະປິນແຫ່ງຊາດໃຫ້ໃນປີ 2011.
Subscribe to: Post Comments (Atom)